NARIADENIE KOMISIE (ES) č. 1496/2007
z 18. decembra 2007,
ktorým sa mení a dopĺňa nariadenie (ES) č. 1043/2005, ktorým sa vykonáva nariadenie Rady (ES) č. 3448/93 v súvislosti so systémom priznávajúcim vývozné náhrady na určité poľnohospodárske výrobky vyvážané vo forme tovarov, na ktoré sa nevzťahuje príloha I k zmluve, a kritériami stanovovania výšky týchto náhrad
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993 stanovujúce obchodné opatrenia uplatňované na niektoré tovary vznikajúce spracovaním poľnohospodárskych výrobkov (1), a najmä na jeho článok 8 ods. 3 prvý pododsek,
keďže:
(1)
Uvádzacie slová v článku 54 ods. 3 nariadenia Komisie (ES) č. 1043/2005 (2) sú podrobným odkazom na znenie článku 17 nariadenia Komisie (ES) č. 800/1999 z 15. apríla 1999, ktorým sa ustanovujú spoločné podrobné pravidlá uplatňovania vývozných náhrad za poľnohospodárske výrobky (3).
(2)
Článok 17 nariadenia (ES) č. 800/1999 bol nahradený nariadením Komisie (ES) č. 1001/2007 z 29. augusta 2007, ktorým sa menia a dopĺňajú nariadenia (ES) č. 800/1999 a (ES) č. 2090/2002, pokiaľ ide o kontroly v rámci vývozných náhrad za poľnohospodárske výrobky.
(3)
V záujme zrozumiteľnosti je vhodné upraviť úvodné slová článku 54 ods. 3 nariadenia (ES) č. 1043/2005, aby sa zohľadnil tento vývoj.
(4)
Nariadenie (ES) č. 1043/2005 by sa preto malo zodpovedajúcim spôsobom zmeniť a doplniť.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre horizontálne otázky týkajúce sa obchodu so spracovanými poľnohospodárskymi výrobkami, ktoré nie sú uvedené v prílohe I,
PRIJALA TOTO NARIADENIE:
Článok 1
V článku 54 ods. 3 nariadenia (ES) č. 1043/2005 sa uvádzacie slová nahrádzajú týmto:
„Pre tovar uvedený v prílohe II k tomuto nariadeniu a odchylne od článku 17 nariadenia (ES) č. 800/1999 sa množstvo uvedené v článku 17 ods. 1 písm. a) bode ii) nariadenia (ES) č. 800/1999 uplatňuje bez ohľadu na krajinu alebo územie miesta určenia, do ktorých sa tovar vyváža:“
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 2. septembra 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. decembra 2007